Στο συνέδριο της ΕΕΔΕ για το risk management και ενώπιον πολυπληθούς ακροατηρίου από τραπεζικά στελέχη, μεταξύ των οποίων και διοικητικά στελέχη των τραπεζών της Πειραιώς, Εθνικής, Alpha Bank και Eurobank, ο Άδωνις Γεωργιάδης κέντρισε το ενδιαφέρον τους τονίζοντας πως η κυβέρνηση ετοιμάζει το νέο πλαίσιο εξωδικαστικού συμβιβασμού σε συζήτηση με την ΕΕΤ και τις τράπεζες, ενώ μέσα στον Νοέμβριο θα είναι νόμος του κράτους και η διάταξη με την οποία θα παρέχεται νομική κάλυψη στα τραπεζικά στελέχη, σε στελέχη που υπογράφουν τις αναδιαρθρώσεις δανείων.

Κατά τον υπουργό Ανάπτυξης, «όχι για να τους δίνεται ασυλία και να μην ελέγχονται, αλλά για να προχωρούν νομικά με μεγαλύτερη ασφάλεια τις διαδικασίες».

Κατά τα άλλα, ο Αδ. Γεωργιάδης υπερασπίστηκε τις τράπεζες και για ζήτημα των υπέρογκων χρεώσεων των τραπεζών για συνναλαγές σε εναλλακτικά δίκτυα και σε κάρτες, λέγοντας πως από πλευράς κοινής γνώμης, «υπάρχει η αίσθηση – δεν λέω ότι έτσι έγινε – πως οι τράπεζες προχώρησαν σε αυξήσεις σε συνεννόηση μεταξύ τους».

Στο πάνελ που ακολούθησε με την συμμετοχή των κ.κ Χρήστου Μεγάλου (διευθύνων σύμβουλος Τράπεζας Πειραιώς), Παύλου Μυλωνά (διευθύνων σύμβουλος Εθνικής Τράπεζας), Αρτ. Θεοδωρίδη (αναπλ. διευθ. σύμβουλος καθυστερήσεων και διαθεσιμων της Alpha Bank) και Θοδωρή Καλαντώνη (αναπλ. διευθυνων σύμβουλο Eurobank) με συντονιστή τον διευθύνοντα σύμβουλο του Ταμείου Χρηματοπιστωτικών Συναλλαγών, Μάρτιν Τσούρντα, έγινε αναφορά στην πρόοδο που έχει σημειώσει το τραπεζικό σύστημα, σε συνδυασμό με την έξοδο από την δεκαετή κρίση, αλλά και στις σημαντικές προκλήσεις που έχει να αντιμετωπίσει το εγχώριο και διεθνές τραπεζικό σύστημα. Κατά το Αθηναϊκό Πρακτορείο, κοινό ήταν το συμπέρασμα ότι η μεγαλύτερη πρόκληση, εκτός από την αντιμετώπιση των μη εξυπηρετούμενων δανείων, είναι οι τράπεζες να έχουν βιώσιμη κερδοφορία και να χρηματοδοτούν την ελληνική οικονομία.

Περιγράφοντας το ελληνικό τραπεζικό σύστημα σε μια τριετία από σήμερα, κοινή συνισταμένη όλων των διοικητικών στελεχών ήταν, ότι θα έχει μικρότερο δίκτυο φυσικών καταστημάτων και εργαζομένων καθώς τρέχουν προγράμματα εθελούσιας εξόδου, ενώ θα υπάρχει μεγαλύτερη χρήση εναλλακτικών ψηφιακών δικτύων. Τα καταστήματα θα έχουν αναβαθμισμένο, συμβουλευτικό ρόλο. Η κερδοφορία των τραπεζών θα προέλθει σε πρώτη φάση από το corporate banking (τομέας επιχειρήσεων) και σε δεύτερη φάση καθώς η οικονομία αναπτύσσεται με ταχύτερους ρυθμούς και από την λιανική τραπεζική. Άλλοι τομείς που θα συνεισφέρουν στην κερδοφορία, είναι οι πωλήσεις τραπεζοασφαλιστικών προϊόντων κλπ..